Il-Ħames Pitazz – Paragrafi 1551-1560 Fil-meditazzjoni fuq il-mewt, jiena tlabt lill-Mulej jindenja ruħu jimlieli qalbi b'dawk is-sentimenti li jiena għad ikolli filwaqt tal-mewt tiegħi. U permezz tal-grazzja ta' Alla jiena rċevejt tweġiba ġewwa fija li jiena kont għamilt dak kollu li stajt nagħmel u għalhekk kelli nkun fil-paċi. F'dak il-waqt tant tqajmet gratitudni profonda lejn Alla ġewwa ruħi, li nfqajt nibki dmugħ ta' ferħ bħal tarbija ċkejkna. Ħejjejt ruħi biex nitqarben l-għada filgħodu bħala l-"vjatku", u għidt it-talb tal-moribondi għalija stess. Imbagħad smajt dan il-kliem: Bħalma inti magħquda Miegħi fil-ħajja, hekk inti tkun magħquda filwaqt tal-mewt. Wara dan il-kliem, tant tqanqlet ġewwa ruħi fiduċja kbira fil-ħniena kbira ta' Alla li, ukoll li kieku kellhom jagħfsu fuq il-kuxjenza tiegħi d-dnubiet tad-dinja kollha kif ukoll id-dnubiet tal-erwieħ kollha kkundannati, ma kontx niddubita mit-tjubija ta' Alla imma, bla ebda biża', kont nintefa' fl-abbiss tal-ħniena divina li jinsab dejjem miftuħ għalina; u b'qalb mgħaffġa li saret trab, kont nintefa' f'riġlejh u nintelaq għal kollox fir-rieda qaddisa Tiegħu, li hi l-istess ħniena. O Ġesu' tiegħi, Ħajja ta' ruħi, ħajti, Feddej tiegħi, l-Għarus l-iżjed ħelu tiegħi, u fl-istess ħin l-Imħallef tiegħi, Inti taf li f'din l-aħħar siegħa tiegħi ma nistax inserraħ rasi bl-ebda merti tiegħi stess, imma biss bil-ħniena Tiegħek. Illum ukoll, jiena nintefa' għal kollox fl-abbiss tal-ħniena Tiegħek, li jinsab dejjem miftuħ għal kull ruħ. O Ġesu' tiegħi, hemm ħaġa waħda biss li jiena għandi nwettaq matul ħajti, f'mewti u tul l-eternita' kollha, u din hi li noqgħod nadura l-ħniena Tiegħek li ħadd ma jista' jifhimha. L-ebda moħħ, la tal-anġli lanqas tal-bnedmin, qatt ma jista' jifhem il-misteri tal-ħniena Tiegħek, O Alla. L-anġli jintilfu fl-istagħġib quddiem il-misteru tal-ħniena divina, imma ma jistgħux jifhmuh. Kull ma ġie minn id il-Ħallieq jinsab f'dan il-misteru tal-għaġeb; jiġifieri, fl-istess fond tal-ħniena tenera Tiegħu. X'ħin noqgħod nimmedita fuq din il-ħaġa, l-ispirtu tiegħi jintilef minn sensih, u qalbi tinħall bil-ferħ. O Ġesu', kien permezz tal-Qalb l-iżjed ħanina Tiegħek, bħal permezz ta' kristall, li r-raġġi tal-ħniena divina waslu għandna. 1 ta' Frar (1938). Illum qiegħda nħossni daqsxejn agħar, fiżikament, imma xorta waħda għadni nieħu sehem fil-ħajja komunitarja (it-talb, l-ikel u r-rikreazzjoni). Qiegħda nagħmel sforzi kbar, li Inti biss taf bihom, Ġesu'. Fir-refettorju llum, ma ħsibtnix ser inwassal sat-tmiem l-ikla. Kull darba li bdejt inpoġġi l-ikel f'ħalqi bdejt inħoss uġigħ kbir. Meta ġimgħa ilu ġiet iżżurni Madre S. (Irene) hija qaltli, "Inti qiegħda tieħu dan il-mard kollu, Sor, għax is-sistema tiegħek hi tant fjakka, imma dik mhix ħtija tiegħek. Fil-fatt, li kieku xi soru oħra kellha dik l-istess marda, żgur li kienet tibqa' għaddejja xorta waħda; imma int, Sor, jkollok toqgħod fis-sodda!!" Dan il-kliem ma weġġagħnix, imma aħjar ma tagħmilx paraguni bħal dawn ma' persuni li huma morda ħafna, għax it-tazza tagħhom tkun diġa' mimlija biżżejjed kif inhi. Ħaġa oħra: meta s-sorijiet iżuru l-morda, m'għandhomx joqgħodu jistaqsu bid-dettalji kollha kull darba, "Fejn qed juġgħak, u kif?" għax tgħajjik ħafna li jkollok toqgħod tgħid lil kull soru l-istess ħaġa fuqek innifsek. U xi kultant jiġri li wieħed ikollu jirrepeti l-istess ħaġa ħafna drabi matul il-jum. X'ħin mort fil-kappella għal mument wieħed, il-Mulej tani x'nifhem li, fost il-magħżulin tiegħu, hemm xi wħud li huma magħżulin b'mod speċjali, u li Huwa jsejħilhom għal forma ogħla ta' qdusija, għal għaqda miegħu eċċezzjonali. Dawn huma erwieħ serafiċi u mingħandhom Alla jistenna mħabba ikbar milli mingħand l-oħrajn. Għalkemm kollha jkunu jgħixu fl-istess kunvent, imma Hu xi kultant jitlob mingħand ruħ speċjali grad ogħla ta' mħabba. Ruħ bħal din tifhimha din is-sejħa, għax Alla jgħarrafielha b'mod interjuri, imma r-ruħ tista' tagħżel li timxi wara din is-sejħa jew le. Jiddependi biss mir-ruħ jekk hi tkunx fidila għal dawn is-sejħat tal-Ispirtu Qaddis, jew jekk tirreżistihomx. Jiena sirt naf li hemm post fil-Purgatorju fejn l-erwieħ iridu jħallsu d-dejn li għandhom ma' Alla għal nuqqasijiet bħal dawn; dan it-tip ta' tortura hi l-iktar waħda diffiċli minnhom kollha. Ir-ruħ li hi mmarkata b'mod speċjali minn Alla tingħaraf kullimkien, kemm fil-ġenna kif ukoll fil-purgatorju jew fl-infern. Fil-ġenna tingħaraf minn erwieħ oħrajn għax ikollha glorja ikbar u dija u għarfien iktar profond ta' Alla. Fil-purgatorju, ikollha uġigħ kbir, għax tkun taf lil Alla b'mod aktar profond u tixtiequ b'ħerqa ikbar. Fl-infern, hi tbati b'mod iktar profond mill-erwieħ l-oħra, għax taf b'mod iktar sħiħ min Hu dak li hi tilfet. Din il-marka li ma titħassarx tal-imħabba esklużiva ta' Alla fir- (ruħ) tibqa' hemm għal dejjem. O Ġesu', żommni f'biża' qaddis, biex ma naħlix il-grazzji. Għinni nkun fidila għall-ispirazzjonijiet tal-Ispirtu Qaddis. Agħmel li qalbi tfur bi mħabba għalik ħalli ma nittraskurax lanqas att wieħed ta' mħabba Għalik. 2 ta' Frar (1938). Dlam fir-ruħ. Illum il-Festa ta' Omm Alla, u f'ruħi hemm tant dlam. Il-Mulej inħeba, u jiena ninsab waħdi, waħdi għal kollox. Moħħi hu tant imdallam li nista' nara madwari fantażmi biss. Lanqas raġġ wieħed ta' dawl ma jinfed lil ruħi. Ma nifhimx lili nnifsi lanqas lil dawk li jkellmuni. Tentazzjonijiet tal-biża' dwar il-fidi jaħbtu għalija. O Ġesu' tiegħi, salvani. Ma nista' ngħid xejn iżjed. Ma nistax niddeskrivi dawn l-affarijiet bid-dettall, għax nibża' li xi ħadd jista' jiskandalizza ruħu meta jaqra dan. Nistagħġeb kif turmenti bħal dawn jistgħu jiġu fuq ir-ruħ. O urugan, x'inti tagħmel lid-dgħajsa ta' qalbi? Din it-tempesta ilha għaddejja llejl u inhar kollu. Meta l-Madre Superjura (Irene) ġiet tarani u staqsietni "Tixtieq tieħu ġid għal ruħek f'din l-okkażjoni, Sor, ladarba ġej Patri An. (Andrasz) biex iqarar?" Jiena weġibt, le. Deherli lis-saċerdot ma kienx ser jifhimni, u li jiena lanqas ma kont nista' nqerr. Għaddejt il-lejl kollu ma' Ġesu' fil-Ġetsemani. Minn sidri ħarġet karba waħda kontinwa. Mewta naturali tkun ħafna iżjed faċli, għax f'dan il-każ il-persuna tkun fl-agunija u mbagħad tmut; filwaqt li hawnhekk, wieħed jinsab fl-agunija imma ma jistax imut. O Ġesu' qatt ma ħsibt li tista' teżisti tbatija bħal din. Xejn: din hi r-realta'. O Ġesu', salvani! Jiena nemmen fik b'qalbi kollha. Tant drabi jiena rajt id-dija ta' wiċċek u issa, fejn Inti, Mulej?" . . . Jiena nemmen, jiena nemmen, u nerġa' ngħid jiena nemmen fik, Alla Tliet Persuni, Missier, Iben u Spirtu s-Santu, u fil-veritajiet kollha li l-Knisja Qaddisa Tiegħek tagħtini sabiex jiena nemminhom . . . Imma d-dalma ma terġax lura, u l-ispirtu tiegħi jinżel f'agunija ikbar. U f'dak il-mument, turment hekk terribbli għafas fuqi li issa nistagħġeb li dak ma kienx l-aħħar nifs tiegħi, imma dan seħħ għal waqt qasir biss. F'dak il-waqt rajt lil Ġesu', u minn Qalbu ħarġu dawk l-istess żewġ raġġi, li daru madwari, kollni kemm jiena. Fl-istess waqt, għebu t-turmenti tiegħi kollha. il-Mulej qal, kun af li minnek innifsek inti preċiż dak li għadek kif għaddejt minnu, u hija biss permezz tal-grazzja Tiegħi li inti tieħu sehem fil-ħajja eterna u d-doni kollha li Jiena nferra' fuqek. U ma' dan il-kliem tal-Mulej, irċevejt għarfien veru tiegħi nnifsi. Ġesu' qiegħed jagħtini lezzjoni ta' umilta' profonda u, fl-istess ħin, ta' fiduċja sħiħa fih. Qalbi spiċċat trab u rmied, u wkoll li kieku l-bnedmin kollha kellhom jirfsu fuqi, xorta waħda kont inqisha bħala pjaċir. Inħossni, u fil-fatt jiena, mimlija kollni kemm jiena bl-għarfien tax-xejn tiegħi, sabiex umiljazzjonijiet veri, ikunu serħan għalija. 3 ta' Frar (1938). Illum wara t-Tqarbin, Ġesu' reġa' tani xi ftit direttivi: L-ewwelnett, toqgħodx tiġġieled kontra tentazzjoni waħdek, imma wriha lill-konfessur mill-ewwel, u mbagħad it-tentazzjoni titlef saħħitha kollha. It-tieni, matul dawn il-provi titlifx il-paċi tiegħek; għix fil-preżenza Tiegħi; itlob lil Ommi u l-Qaddisin biex jagħtuk l-għajnuna. It-tielet, għandu jkollok iċ-ċertezza li Jiena qed inħares lejk u nwieżnek. Ir-raba', toqgħodx tibża' la mit-taqbid tar-ruħ u lanqas mill-ebda tentazzjoni, għax Jiena qed inwieżnek; jekk inti għandek biss ir-rieda li tiġġieled, kun af li r-rebħa hija dejjem tiegħek. Il-ħames, kun af li meta inti tiġġieled bil-kuraġġ inti tagħtini glorja kbira u tikseb ħafna merti għalik innifsek. It-tentazzjoni tagħtik ċans li turini kemm inti fidila Lejja.
Djarju ta' Swor Fawstina – Il-5 Pitazz (par.1551-1560)